Saoedi-aanval: Oliepryse styg skerp; VSA blameer Iran | Maroela Media
'n Satelietfoto wat na die aanval geneem is. Foto: (Planet Labs Inc via AP, File)
Die prys van ruolie het Maandagoggend die hoogte ingeskiet na die naweek se aanval op Saoedi-Arabië se olie-aanlegte.
Pres. Donald Trump het intussen gewaarsku dat die VSA gereed is om te reageer.
Die hommeltuig-aanval het die ergste ontwrigting van wêreldvoorrade op rekord veroorsaak. Amerikaanse amptenare het satellietbeelde beskikbaar gemaak van die skade aan die Abqaiq-olieverwerkingsaanleg. Dié amptenare meen Saterdag se aanval het eerder uit Irak of Iran gekom as uit Jemen. Die Hoethi-rebellebeweging wat uit Jemen bedryf word, het egter verantwoordelikheid vir die aanval aanvaar.
Iran het die VSA se beskuldiging egter as leuens bestempel. Optrede van enige kant af kan egter in konflik ontaard in die Persiese Golf na die afgelope paar maande se oorlogspraatjies.
Daar was reeds geheimsinnige aanvalle op olietenkers wat Amerika op Teheran blameer, minstens een Israeliese lugaanval teen Sjiïtiese magte in Irak en Iran wat 'n Amerikaanse militêre hommeltuig neergeskiet het.
'n Skermgreep uit 'n video wys hoe rook in die lug opstyg na die aanval. Foto: (Al-Arabiya via AP, File)
Brent-ruolie het in die eerste oomblikke van verhandeling Maandag byna 20% gestyg voordat dit tot 10% hoër teruggesak het. Brent-ruolie het vroeg teen sowat $60 per vat verhandel en toe tot meer as $66 per vat gestyg.
Saterdag se aanval het tot gevolg gehad dat die produksie van 5,7 miljoen vate ruolie per dag tot stilstand gekom het. Dit is meer as die helfte van Saoedi-Arabië se daaglikse internasionale uitvoere, en meer as 5% van die wêreld se daaglikse produksie van ruolie.
Volgens Saoedi-Arabië sal sy reserwevoorrade wêreldwye markte kan voorsien terwyl dringende herstelwerk aan sy Abqaiq-aanleg gedoen word.
Trump het gesê die VSA het rede om te glo dat hy weet wie vir die aanval verantwoordelik was. Die president se staatsekretaris het Iran die skuld gegee. Trump het sy Twitter-volgelinge verseker dat Amerika gereed staan, afhangend van bevestiging, en dat hulle wag om van Saoedi-Arabië te hoor wie hulle glo vir die aanval verantwoordelik was en "onder watter voorwaardes ons sou voortgaan!"
In die nuus iran Saoedi-Arabië VSA
Nou gaan ons in SA eers saffer ai jai jai waar gaan als eindig?
Ek is van mening dat dit nie Iran was nie, maar eerder Israel, wat nou al vir hoe lank probeer om die V.S.A. en Iran in 'n oorlog te forseer. Netanyahu kort die oorlog om hom uit die tronk te probeer hou.
Hoekom wil mense aspris die wereld so vernietig? Hoekom mense wat reeds swaar kry nog meer laat swaar kry, Die mensdom vandag is net selfsugtig en agterbaks en wil net vir hulle eie sakke sorg! Nee magtig man!!
Slegs 'n derdewêreldoorlog sal die mensdom weer tot besinning ruk, die verskrikking van die vorige wêreldoorloë is lankal vergete. Dit is ongelukkig ook so dat ons westerse samelewings onself moet verdedig om ons voortbestaan te verseker.